钦定古今图书集成/明伦汇编/官常典/第618卷 > 吴岳
## 钦定古今图书集成/明伦汇编/官常典/第618卷 > 吴岳

按《庐江县志》：“岳字汝乔，汶上人。嘉靖壬辰进士，由户
部郎中知庐州。刚方醇谨。庐俗渐浇薄，岳以身先约
束，谕民毋不孝不弟，毋怙势，毋斗狠，毋恶声闻里中，
毋崇尚浮屠，妇女不蔽面，毋在途，不如约者寘之法。
设旌善瘅恶亭，列民之贤不肖者各注之，民俗丕变
焉。每里置仓置社，讲约歌诗，朔望进诸弟子员，解讲”
经义，日午，偕僚佐以菜果食粥归。每燕会，不多设丰
品。岁宾兴，惟取里生歌《鹿鸣章》以饯。捐官地以业贫
民，俾无失所。值大疫，捐俸市药，设医局疗之。税局岁
课千金，例输府，乃白当道贮之公帑。西山产薪供郡
衙爨，革其禁，民得利刍荛焉。岁入觐，不索民一钱；单
车至都下，即权贵一无所赠。将按州邑，适丁内艰，去
之日，行李萧然。历官南吏部尚书，卒于家。